የባህር ትራንስፖርትና ሎጂስቲክስ አገልግሎት ከፍተኛ ኃላፊ ከተመሠረተባቸው የሙስና ወንጀል ክስ በነፃ ተሰናበቱ
መንግሥት በሐምሌ ወር 2009 ዓ.ም. በጅምላ እንዲታሰሩ ካደረጋቸው የመንግሥት ተቋማትና የልማት ድርጅቶች ከፍተኛ ኃላፊዎች መካከል አንዱ የነበሩት የባህር ትራንስፖርትና ሎጂስቲክስ አገልግሎት ድርጅት ምክትል ዋና ሥራ አስፈጻሚ፣ ከተመሠረተባቸው ከባድ የሙስና ወንጀል ክስ በነፃ ተሰናበቱ፡፡በነፃ የተሰናበቱት የድርጅቱ የሺፒንግ ዘርፍ ምክትል ዋና ሥራ አስፈጻሚ ቺፍ ኢንጂነር ዓለሙ አምባዬ ናቸው፡፡ ቺፍ ኢንጂነር ዓለሙ ላለፉት 18 ወራት በእስር ላይ ቆይተዋል፡፡ ከኮንቴይነር ግዥ ጋር በተያያዘ ከ65 ሚሊዮን ብር በላይ በመንግሥት ላይ ጉዳት አድርሰዋል ተብለው በቀረበባቸው ክስ፣ ዓቃቤ ሕግ የቆጠረባቸው ምስክሮች እንደ ክሱ አስረድተውለታል ተብሎ እንዲከላከሉ ብይን ተሰጥቶባቸው ነበር፡፡ምክትል ዋና ሥራ አስፈጻሚው የድርጅቱን ሥራ የግል ጊዜያቸውን ጭምር በመጠቀምና የተለያዩ ጥናቶችን በማቅረብ ሲያገለግሉ የኖሩ ከመሆናቸው ውጪ፣ የፈጸሙት ምንም ዓይነት ወንጀል እንደሌለ ሲገልጹ ቆይተዋል፡፡ ተከሳሹ በቆጠሯቸው ምስክሮችና ባቀረቧቸው ሰነዶች የዓቃቤ ሕግን ክስ ሙሉ በሙሉ መከላከል በመቻላቸው፣ ከክሱ በነፃ መሰናበታቸውን የፌዴራል ከፍተኛ ፍርድ ቤት ልደታ ምድብ 15ኛ ወንጀል ችሎት ጥር 21 ቀን 2011 ዓ.ም. በሰጠው ፍርድ አረጋግጧል፡፡ 